钦定古今图书集成/明伦汇编/交谊典/第062卷 > 宋袁采世范 > 《论假贷》
## 钦定古今图书集成/明伦汇编/交谊典/第062卷 > 宋袁采世范 > 《论假贷》

房族亲戚邻居，其贫者才有所阙，必请假焉。虽米盐
酒醋，计钱不多，然朝夕频频，令人厌烦。如假借衣服
器用，既为损污，又因以质钱。借之者历历在心，日望
其偿。借者非惟不偿，又行，行常自若，且语人曰：“我未
尝有纤毫假贷于他。”此言一达，岂不招怨怒。

假贷钱谷，责令还息，正是贫富相资，不可阙者。汉时
有钱一千贯者，比千户侯，谓其一岁可得息钱二百
千。比之今时，未及二分。今若以中制论之，质库月息
自二分至四分，贷钱月息自三分至五分，贷谷以一
熟论，自三分至五分，取之亦不为虐，还者亦可无词，
而典质之家至有月息什而取一者。江西有借钱，约
一年偿还，而作合子立约者，谓“借一贯文，约还两贯
文”；衢之开化借一秤禾而取两秤；浙西上户借一石
米而收一石八斗，皆不仁之甚。

有轻于举债者，不可借与，必是无藉之人，已怀负赖
之意。凡借人钱谷，少则易偿，多则易负。故借谷至五
石，借钱至百贯，虽力可还，亦不肯还，宁以所还之资，
为争讼之费者，多矣。

凡人之敢于举债者，必谓“他日之宽馀可以偿也。”不
知今日之无宽馀，他日何为而有宽馀？譬如百里之
路，分为两日，行则两日皆办。若欲以今日之路，使明
日并行，虽劳苦而不可至。凡无远识之人，求目前宽
馀，而那积在后者，无不破家也。切宜鉴此。

一应亲戚故旧有所假贷，不若随力给与之言。借则
我望其还，不免有所索。索之既频而负偿，冤主反怒
曰：“我欲偿之。”以其不当频索，则姑已之。方其不索，则
又曰：“彼不下气问我，我何为而强还之。”故索亦不偿，
不索亦不偿，终于交结，怨而后已。盖贫人之假贷，初
无肯偿之意，纵有肯偿之意，亦何由得偿。或假贷作
经营，又多以命穷计拙而折阅。方其始借之时，礼甚
恭，言甚逊，其感恩之心，可指日以为誓。至他日责偿
之时，恨不以兵刃相加。凡亲戚故旧因财成怨者多
矣。俗谓“不孝怨父母，欠债怨财主。”不若念其贫，随吾
力之厚薄，举以与之，则我无责偿之念，彼亦无怨于
我。